31995R3093
L 334/1
JURNALUL OFÍCIAL AL UNIUNII EUROPENE
REGULAMENTUL (CE) NR. 3093/95 AL CONSILIULUI
din 22 decembrie 1995
de stabilire a ratelor drepturilor vamale care trebuie aplicate de către Comunitate, ca urmare a negocierilor purtate în temeiul articolului XXIV alineatul (6) din GATT după aderarea Austriei, Finlandei și Suediei la Uniunea Europeană
CONSILIUL UNIUNII EUROPENE,
având în vedere Tratatul de instituire a Comunității Europene, în special articolele 113 și 28,
având în vedere propunerea Comisiei,
întrucât, în temeiul articolului 2 din Actul de aderare a Austriei, Finlandei și Suediei, aceste state membre au aplicat Tariful Vamal Comun de la 1 ianuarie 1995;
întrucât Comunitatea a început negocieri, în temeiul articolului XXIV alineatul (6) din Acordul General pentru Tarife și Comerț din 1994 (GATT 1994), pentru rezolvarea situațiilor în care aplicarea Tarifului Vamal Comun de către noile state membre duce la modificarea sau retragerea concesiilor tarifare asumate anterior;
întrucât aplicarea Tarifului Vamal Comun de către noile state membre a dus, în anumite situații, la creșterea și, în alte situații, la scăderea tarifelor aplicate anterior de fiecare dintre acestea;
întrucât, în contextul negocierilor purtate cu un anumit număr de țări terțe este cazul ca, pentru majoritatea produselor neagricole să se aplice, de la 1 ianuarie 1996, ratele convenționale ale drepturilor corespunzătoare celei de-a treia tranșe a reducerilor tarifare prevăzute în lista GATT 1994 pentru Comunitatea celor 12 și care, în conformitate cu lista menționată, ar trebui să intre în vigoare la 1 ianuarie 1997;
întrucât, din aceleași motive, este cazul să se reducă, de asemenea, ratele convenționale ale drepturilor pentru anumite produse chimice care fac în prezent obiectul unor suspendări tarifare autonome de la 1 ianuarie 1996;
întrucât, pentru anumite componente electronice clasificate la codurile NC 8541 și 8542, este necesar să se reducă de la 1 ianuarie 1996 atât ratele convenționale, cât și cele autonome ale drepturilor, până la nivelul drepturilor finale prevăzute în lista GATT 1994 pentru Comunitatea celor 12 și, în unele cazuri, sub acest nivel;
întrucât, pentru alte produse, este necesar să se devanseze data punerii în aplicare a reducerilor eșalonate ale ratelor convenționale ale drepturilor prevăzute în lista GATT 1994 pentru Comunitatea celor 12 și, în unele situații, să se reducă aceste rate convenționale (dintre care unele se prezintă sub formă de contingente tarifare) sub nivelul ratei finale prevăzute în lista menționată,
ADOPTĂ PREZENTUL REGULAMENT:
Articolul 1
(1) Comunitatea aplică de la 1 ianuarie 1996 ratele convenționale ale drepturilor corespunzătoare celei de-a treia tranșe de reduceri prevăzute în lista GATT 1994 pentru Comunitatea celor 12.
(2) Alineatul (1) nu se aplică pentru produsele agricole, astfel cum sunt definite în anexa I la Acordul Organizației Mondiale a Comerțului (OMC) privind agricultura și nici pentru produsele neagricole care sunt specificate în lista din anexele I, II și III la prezentul regulament.
Articolul 2
De la 1 ianuarie 1996, pentru produsele specificate în lista din anexa I se aplică ratele convenționale ale drepturilor indicate în coloana 3 din această anexă.
Articolul 3
De la 1 ianuarie 1996, pentru produsele specificate în lista din anexa II se aplică ratele autonome și convenționale indicate în coloanele 3 și respectiv 4 din această anexă.
Articolul 4
(1) Pentru produsele specificate în lista din anexa III secțiunea 1, ratele convenționale ale drepturilor aplicabile de la 1 ianuarie 1996 sunt cele indicate în coloana 3 din această anexă.
(2) Pentru produsele specificate în lista din anexa III secțiunea 2, ratele convenționale ale drepturilor aplicabile se reduc progresiv conform calendarului indicat în coloana 3.
(3) Pentru produsele incluse în lista din anexa III secțiunea 3 și în limita cantităților indicate în coloana 3, ratele convenționale ale drepturilor aplicabile de la 1 ianuarie 1996 sunt cele indicate în coloana 4.
Articolul 5
Pentru produsele agricole, Comisia adoptă normele detaliate de aplicare a articolului 4 alineatul (3) în conformitate cu procedura stabilită la articolul 23 din Regulamentul (CEE) nr. 1766/92 al Consiliului din 30 iunie 1992 privind organizarea comună a piețelor în sectorul cerealelor (1) și cu dispozițiile corespunzătoare din celelalte regulamente privind organizarea comună a piețelor.
Articolul 6
Prezentul regulament intră în vigoare în ziua următoare datei publicării în Jurnalul Oficial al Comunităților Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 22 decembrie 1995.